নিন্দা ও প্রতিবাদ: বিএনপির বরিশাল বিভাগীয় সহ-সাংগঠনিক সম্পাদক মাহবুবুল হক নান্নুকে গ্রেফতারের ঘটনায় তীব্র নিন্দা ও প্রতিবাদ জানিয়েছেন বিএনপি মহাসচিব মির্জা ফখরুল ইসলাম আলমগীর। গতকাল এক বিবৃতিতে বিএনপি মহাসচিব বলেন, বর্তমান ক্ষমতাসীন গোষ্ঠী গণতান্ত্রিক আচার আচরণ ত্যাগ করে অগণতান্ত্রিক পন্থায় একপেশে নীতিতে দেশ শাসন করছে। জনগণকে উপেক্ষা করে আইনশৃঙ্খলা বাহিনীর ওপর অতি মাত্রায় নির্ভরশীলতার কারণেই দেশের আইনশৃঙ্খলা পরিস্থিতির চরম অবনতি হয়েছে। যার ফলশ্রুতিতে বিরোধীদলীয় নেতা-কর্মীসহ সাধারণ নাগরিকদের জীবনযাত্রা এখন চরম হুমকির মুখে। সারাদেশে বিরোধীদলীয় নেতা-কর্মীদের ওপর আইনশৃঙ্খলা বাহিনী ও আওয়ামী সন্ত্রাসীদের নির্যাতন-নিপীড়নের পাশাপাশি চলছে গ্রফতারী অভিযানের হিড়িক। তারই ধারাবাহিকতায় রোববার বিএনপি’র সহ-সাংগঠনিক সম্পাদক মাহবুবুল হক নান্নুুকে গ্রেফতার করা হয়েছে। দমন-পীড়ন চালিয়ে জনগণের মৌলিক অধিকার হরণ এবং বিরোধীদলীয় নেতা-কর্মীদের ওপর ক্রমাগত জুলুম নির্যাতনের ফলে দেশে এখন এক ভীতিকর অবস্থা বিরাজ করছে। এই ধরনের অন্যায় ও জুলুম নির্যাতনের বিরুদ্ধে দেশের মানুষের ঐক্যবদ্ধ হওয়া ছাড়া বিকল্প কোন পথ নেই। বিএনপি মহাসচিব অবিলম্বে বিএনপি’র বরিশাল বিভাগীয় সহ-সাংগঠনিক সম্পাদক মাহবুবুল হক নান্নু’র নিঃশর্ত মুক্তির জোর দাবি জানান।